༧སྐྱབས་རྗེ་ཁྲི་འཛིན་རིན་པོ་ཆེ་མཆོག་གི་སྐུ་ཚེ་གང་བོའི་དབང་དུ་བྱས་ནས་གླེང་ན།ཁོང་གིས་བོད་རིགས་གཙོས་པའི་འགྲོ་བ་མིའི་རིགས་འཕེལ་རྒྱས་ཡར་ཐོན་ཡོང་རྒྱུ་དང་།སངས་རྒྱས་ཀྱི་བསྟན་པ་ཁྱོན་ཡོངས་ནས་རྒྱུན་འཛིན་དར་སྤེལ་བྱེད་པ་ལ།བོད་རང་གི་མེས་པོའི་ཆོས་བརྒྱུད་རྩ་ཆེན་གཡུང་དྲུང་བོན་དང་དེར་འབྲེལ་ཞང་ཞུང་ཤེས་རིག་འཕེལ་རྒྱས་གཏོང་རྒྱུར་ཕན་པའི་ལེགས་སྐྱེས་གྱ་ནོམ་པ་ཕུལ་བ་སྟེ།རྒྱལ་བསྟན་དར་རྒུད་གོད་ཆག་གི་ལོ་རྒྱུས་ཀྱི་དཀྱོགས་མཚམས་ཁ་ཚ་དགོས་གཏུག་གི་སྐབས་སུ།གཤེན་བསྟན་རྨང་ནས་གསོ་བར་འཛམ་གླིང་གི་ཡུལ་གྲུ་ཁག་ལ་བོན་འབྲེལ་རྒྱ་ཆེར་རབས་དང་རིམ་པར་བསྐྱངས་པ་དང་།དེ་མཚུངས་དགོན་སྡེ་བཞེངས་བསྐྲུན་དང་བཤད་སྒྲུབ་འདུས་སྡེ་འཛུགས་སྐྱོང་གནང་བ།གཙུག་ལག་སློབ་གཉེར་གྱི་སློབ་གྲྭ་གསར་རྒྱག་མཛད་པ།སྐལ་ལྡན་གྱི་སློབ་མ་རྣམས་ལ་སངས་རྒྱས་བསྟན་པའི་ལྗོན་རྩ་ཚུལ་ཁྲིམས་བསླབ་པའི་སྡོམ་རྒྱུན་བསྩལ་པ་བཅས་ལ།རིན་པོ་ཆེ་མཆོག་གིས་རྣམ་ཀུན་སྐུ་ངལ་ལ་འཛེམ་མེད་ཀྱིས་ཕྱག་ལས་ལྗིད་མོ་ཚེ་དང་སྙོམས་པར་བསྟར་ཞིང་།སངས་རྒྱས་ཀྱི་ཞལ་སྔ་ནས།ཐམས་ཅད་ཀུན་གྱི་ས་བོན་རིན་ཆེན་སེམས།།ཞེས་གསུངས་པ་ལྟར།རང་གི་བསྟན་པ་ལ་དགའ་ཞེན་བྱ་རྒྱུ་དེ་དང་འཛམ་གླིང་ཤེས་རིག་ལ་དགའ་ཞེན་བྱ་རྒྱུ་གཉིས་སེམས་གཏིང་ནས་གཅིག་གྱུར་ཡོང་བ་བྱས་ཏེ།སྤྱི་ཚོགས་ཡར་རྒྱས་ལ་ཞབས་འདེགས་ཞུ་བ་དང་ཞི་བདེ་འཆམ་མཐུན་ལ་སྔར་བས་གཟི་དཔལ་གྱི་རླབས་རྒྱུན་སྣོན་པར།གནའ་དེང་ཟུང་འབྲེལ་གྱི་ཤེས་ཡོན་ཕུན་སུམ་ཚོགས་པ་མངའ་བའི་རིག་སྨྲའི་ཁྱུ་ཚོགས་གང་མང་སྐྱེད་སྲིང་དང་གསོ་སྐྱོང་གནང་བ་མ་ཟད།༧སྐྱབས་རྗེ་ཁྲི་འཛིན་རིན་པོ་ཆེ་མཆོག་ཉིད་འཛམ་གླིང་གི་རྒྱལ་ཁབ་སོ་སོར་ཞབས་ཀྱིས་བཅགས་ཤིང་བོད་གངས་ཅན་གྱི་ལྗོངས་སུའང་སྔ་ཕྱིར་ཐེངས་གསུམ་ལ་ཕེབས་ནས།བོན་གྱི་དགོན་སྡེ་ཁག་ཕན་ཚུན་ཐུན་མོང་མཉམ་འབྲེལ་ཐོག་ཤེས་རིག་འཛུགས་སྐྲུན་དར་རྒྱས་གོང་འཕེལ་ཡོང་བར་ཐུགས་ནུས་ཡོད་རྒུ་བཏོན་གནང་མཛད་པ་དང་།ལྷག་པར་དུ།དབང་ལུང་མན་ངག་གི་ཟབ་གདམས་དུ་མས་སྐྱེ་འགྲོ་འབུམ་ཕྲག་མང་པོ་ཐར་བའི་ལམ་དུ་ཚུད་པར་བྱས་པའི་བཀའ་དྲིན་བླ་ན་ལྕི་བར་བསྟར་ཞིང་།མདོར་ན་རླབས་ཆེན་གྱི་སྐྱེས་བུ་ཆེན་པོ་ཁོང་གི་སྐུ་ཚེ་ཧྲིལ་བོ་བསྟན་དང་འགྲོ་བའི་ཕན་བདེ་འབའ་ཞིག་གི་ཆེད་དུ་ཀུན་ནས་ཡོངས་སུ་དབང་བར་བྱས་པའམ།རབ་དང་མཆོག་ཏུ་བསྟིམས་པར་མཛད་པའི་བཀའ་དྲིན་ནམ་བྱས་རྗེས་ནི་སུ་དང་གང་གིས་ཀྱང་གཞལ་ཐབས་མེད་པའི་ཚུལ་དུ་གྱུར།